|  |  |
| --- | --- |
| Årsberetning forRøde Kors Slagelse | 2019 |
| Røde Kors Slagelse har haft et år med mange udfordringer. Et af de nye tiltag i Slagelse er patientguiderne på Slagelse Sygehus. De frivillige i gruppen er blevet godt modtaget, og de gør virkelig en forskel for patienter og besøgende på sygehuset. |  |

 *Patientstøtterne på Slagelse Sygehus*

*Udarbejdet af:*

*Røde Kors Slagelse*

*Formand*

*Mogens Aaby*

# 20/2-2020

# *Dirigent*

**Årsberetning for Røde Kors i Slagelse 2019**

2019 har igen været et rigtig travlt år for Røde Kors, både internationalt, nationalt og lokalt.

**Internationalt:**

Det har været endnu et år med store opgaver for Røde Kors ude i verden. Selv om vi ikke mærker særlig meget til det herhjemme, har 2019 igen været præget af mange konflikter og store naturkatastrofer med flygtningestrømme som resultat. Siden vi sidst var samlet i dette forum, er verdens flygtningestrøm steget fra 68,5 mio. til 90 mio.

Den største katastrofe i 2019 er ubetinget stadig konflikten i Syrien, som har haft enorme menneskelige omkostninger. Der er millioner af mennesker på flugt med store behov for nødhjælp. Over 12 mio. mennesker fra Syrien er på flugt. I Cox’s Bazar i Bangladesh lever der stadig over 1 million mennesker, som er flygtet fra forfølgelse i Myanmar.

Røde Kors i Danmark arbejder sammen med ICRC og IFRC i 20 forskellige lande.

**Nationalt:**

Røde Kors i Danmark består af mere end 32.000 frivillige. Aktiviteterne udvikles, og nye aktiviteter ser dagens lys.

2019 blev året, hvor vi i Røde Kors for alvor tog fat på vores ambition om at gøre medmenneskelighed til en folkesag i Danmark.

I 2019 har vi hjulpet flere mennesker i Danmark end nogensinde før. Over hele landet oplever vi et stigende behov for vores hjælp.

I 2019 fik over 36.000 mennesker i Danmark støtte fra Røde Kors i en af vores længerevarende aktiviteter, f.eks. i vore integrationsaktiviteter eller Besøgstjenesten.

Der er ikke kommet så mange flygtninge som forventet, så integrationsarbejdet har fundet et fornuftigt leje.

Butikskæden bliver stadig større, og i flere afdelinger lægger man flere butikker sammen til storbutikker. Røde Kors i Danmark har nu i alt 240 butikker. Genbrugsvirksomheden gav sidste år et overskud på 60 mio.

**Lokalt:**

2019 blev et relativt travlt år for Røde Kors i Slagelse. Der har ikke været nye store projekter eller andre store problemer. Året er gået med at holde de eksisterende aktiviteter i gang, og der har været god stemning i alle grupperne.

Genbrug kører rigtig godt. Den nye store butik har nu fundet sit leje og kører godt. Der har været rigtig travlt i butikkerne i både Korsør og Slagelse. Butikkerne har klaret at nå målsætningerne.

Når vi ser på afdelingens lokale indsats over for borgerne i Slagelse, har de sociale aktiviteter atter i 2019 været præget af travlhed. Det ses bl.a. på den stigende efterspørgsel på det frivillige arbejde, som Røde Kors udfører på det sociale område. At bevare og udbygge det gode samarbejde med kommune og region har været en stor del af bestyrelsens arbejde. Mere end 1.500 lokale borgere har modtaget hjælp fra Røde Kors på den ene eller anden måde, og det er et udtryk for, at der i høj grad er brug for Røde Kors i det lokale bybillede. Også i 2019 har der været bud efter Røde Kors’ frivillige til at udføre et stykke arbejde - denne gang er det psykiatrien, som har bedt om vores hjælp.

Der er registreret booking af lokaler her i Jernbanegade i alt 652 gange (1 gang mindre end sidste år), heraf har Landskontoret lånt lokaler 5 gange, og URK har holdt 133 møder eller aktiviteter her. Andre foreninger har lejet/lånt lokaler her 4 gange.

 Igennem året 2019 har kontoret været åbent 42 dage i tidsrummet fra kl. 15:00 til 17:00, i alt 84 timer. Det fortæller lidt om, hvor aktiv foreningen er, og at vi virkelig bruger lokalerne.

I årets løb er der 74 medlemmer, der af den ene eller anden grund er udmeldt, men samtidig er 16 indmeldt, så afdelingen består af 342 medlemmer. Der er omkring 400 medlemmer og ikke-medlemmer, som regelmæssigt udfører frivilligt arbejde i afdelingen. Det er blevet meget vanskeligt at skaffe nye frivillige til afdelingens arbejde. Der hersker ikke tvivl om, at Røde Kors i Slagelse er et godt sted at bruge sin fritid, for i løbet af 2019 er der uddelt hele 46 årsnåle, lige fra 2 år til 30 år. Den særlige Slagelse-pris gik i 2019 til aktivitetsleder Peter Jensen fra Slagelse Genbrug for en arbejdsmæssigt meget fin og stor indsats i genbrugsbutikken.

Bestyrelsen har afholdt 10 bestyrelsesmøder samt 1 generalforsamling og 1 nytårskur i 2019.

Røde Kors repræsentanter i andre organisationer:

**Bloddonorkorpset:** Lillian Nielsen er afdelingens repræsentant i Bloddonorkorpset i Slagelse.

**Rådet for socialt udsatte**:Solveig Didriksen sidder som Røde Kors repræsentant i rådet.

**Frivilligcentret:** Rita Jepsen har nu indtaget afdelingens repræsentation i Frivilligcentret.

Kommunekredsen: Kommunekredsen består af to afdelinger, Skælskør og Slagelse. Der har ikke været afholdt officielle møder i Kommunekredsen. Vi har kunnet afklare mange spørgsmål, når vi har mødtes ved andre lejligheder.

Sponsorer og fonde: Bestyrelsen er opmærksom på de muligheder, der findes, for at få aftaler om tilskud og sponsorater til de enkelte projekter som f.eks. julehjælp eller en social aktivitet. Det er dog en kendsgerning, at der er skåret betydeligt ned på §18-midlerne. I 2019 fik vi dog et ekstra tilskud på 20.000,- kr. fra §18-puljen til julehjælp.

Marievangsskolens SFO samler hvert år ind til mandelgaverne - i 2019 blev det til 8.000,- kr. HHX og HTX samlede 7.000,- kr. ind fra deres julestue. Personalet i Teknisk Afd. på Slagelse Sygehus samlede ind ved deres julefrokost, i alt 2.400,- kr. blev det til.

Ansøgning om §18-midler gav os 30.000,- kr. til det sociale arbejde samt 20.000,- kr. til julehjælp.

Røde Kors-Indsamlingen 2019 havde 25.000 indsamlere, som kom hjem med 16 mio. på landsplan.

**Slagelse:** Der var 46 registrerede indsamlere, som dækkede 56 ruter. De kom hjem med i alt 28.050,- kr. De fik også 9.737,- kr. ind på ”mobile pay”. Det var et meget bedre resultat end året før.

**Korsør:** Fik samlet 9.393,- kr. ind, og der kom 825,- kr. ind på ”mobile pay”, tilsammen 10.218,- kr.

Frivilligkoordinator: Denne funktion er relativt ny, idet Birgit Winther er tiltrådt som frivilligkoordinator, da hun stoppede som aktivitetsleder i Familiegruppen. Der er blevet brugt en del tid på at støtte op om aktivitetslederen i Patientstøtterne på sengeafsnittene.

Julehjælp: I 2019 uddelte vi julehjælp til 130 børnefamilier, 99 hjælpepakker i Slagelse og 31 hjælpepakker i Korsør. I 2019 blev der uddelt gave-checks og mandelgaver i stedet for fødevarer. Operation Julehjælp blev styret af Karen Rasmussen. Uddelingsstedet i Slagelse var igen i den nye butik i Rosengade, og i Korsør var det Røde Kors-butikken på Torvet 2. Vi glæder os over de mange sponsorer, som har støttet op om denne aktivitet, bl.a. har Marievangsskolens SFO indsamlet 8.000,- kr. HHX og HTX på ZBC samlede 7.000,- kr. ind og øremærkede dem til julehjælp til hjemløse. Personalet i Teknisk Afd. på Slagelse Sygehus samlede i alt 2.400,- kr. ind ved deres julefrokost. Vi fik gode rabatter fra både Bog og Idé samt Rema 1000 på Korsørvej. Fra §18-puljen fik vi 20.000,- kr.

I 2019 uddelte vi igen en særlig julehjælp til hjemløse. Vi besluttede i samarbejde med Slagelse Kommunes gadesygeplejerske at give de hjemløse en pakke julehjælp med individuelt indhold. 30 hjemløse har via det udekørende team modtaget en pakke med mad og julegodter. Vi har indkøbt et antal termoundertøj, som det udekørende team i løbet af vinteren kan uddele, hvor de ser et behov.

Feriebørn: I 2019 sendte Røde Kors i Slagelse 35 børn en uge på Kongelejren, som ligger på Baunehøj Efterskole i Jægerspris. Det er et rigtig godt samarbejde med Slagelse Kommune, hvor kommunen betaler halvdelen af opholdet, og vi skaffer penge til den anden halvdel. Børnene findes i et samarbejde med kommunen.

Værtinder: Der er nu 8 værtinder. Værtinderne klarer køkkenarbejdet og serverer ved f.eks. bestyrelsesmøder og generalforsamlingen eller andre arrangementer i lokalerne. Landskontorets Genbrugssektion har bl.a. andet benyttet sig af deres hjælp ved 4 heldagsmøder med op til 70 deltagere. En ikke ubetydelig hjælp i det daglige arbejde.

Nørklegrupperne: De to nørklegrupper i hhv. Slagelse og Dalmose producerer fortsat store bunker af børnetøj til de nødlidende børn ude i verden. De to nørklegrupper består af 26 nørklere i Slagelse, som har produceret 890 stk. tøj, og 12 nørklere i Dalmose. Dertil kommer 5 damer, som sidder hjemme og ikke kan bevæge sig ind til Flakkebjerg, hvor de andre damer mødes hver 14. dag. De har bidraget med 1.550 stk. tøj. Grupperne har tilsammen produceret 2.440 stk. tøj, og det er 655 stk. tøj mere end sidste år.

Netværksgrupperne: Aktiviteten tæller nu 10 frivillige igangsættere med Helle List i spidsen, der har hjulpet 18 sorgramte. De frivillige har deltaget i forskellige kurser.

Mandagsgruppen, som er en aktiv social netværksgruppe, hvor deltagerne selv arrangerer mange forskellige aktiviteter, kører rigtig godt. Der har i 2019 været 12 brugere.

Værket: Værket er en netværksgruppe for ensomme voksne. Den er startet i et samarbejde med Mary Fonden. Man mødes hver mandag, dog ikke på helligdage og i sommerferien. Arbejdet ledes af Rita Jeppesen og hendes 2 trofaste hjælpere. 15 ensomme har været gennem værket. Den gode historie er, at to af deltagerne har taget initiativ til at få oprettet en ny social gruppe i Frivilligcentret, hvor de selv er blevet tovholdere. Altså har de nået det mål, som Værket arbejder hen imod: at komme ud af deres ensomhed.

Livsmod. Her mødes 6 psykisk sårbare personer for at tale om livets udfordringer med henblik på at støtte hinanden til et bedre liv. En meget velfungerende gruppe som ledes af Rita Jeppesen. Der er 2 frivillige i gruppen.

Citat af en deltager:

”Jeg var med i ”Livsmod” i næsten et år. Da jeg startede i gruppen, havde jeg det ikke særlig godt. Men det var som at træde ind i en verden af mennesker, som forstod det, jeg sagde. De kom med små indspark, og af og til fik de mig til at se livet fra anden vinkel. Og så er der blevet leet meget - hvilket har været meget befriende.

Det har været guld værd for mig, og det har givet mig troen på, at livet ikke er så tosset”

Børnesorggruppen: De to frivillige igangsættere har haft en gruppe på 8 børn i løbet af 2019. De har været på udflugt med Veteranbilklubben og på kirkegårdsbesøg ved juleafslutningen.

Besøgstjenesten: Besøgstjenesten er fortsat et af Røde Kors’ største tilbud til mennesker, der savner socialt indhold i hverdagen.

Her i Slagelse er det Birgit Winkel, som leder arbejdet.

Besøgstjenesten i Slagelse har taget lidt på, i året der gik - der er nu 44 besøgsvenner, som besøger 49 modtagere. Der hersker ikke nogen tvivl om, at hjertet er med i deres engagement for modtagerne. Der er afholdt 8 cafémøder for de frivillige i årets løb. Det er et socialt tiltag for at styrke sammenholdet blandt de frivillige.

Brandsikker bolig: Beredskabsstyrelsen, TrygFonden, Kommunernes Landsforening og Danske Beredskaber er gået sammen om projekt ”Brandsikker Bolig”. Der er udviklet et skema, der gør det let at opdage brandfare i boligen. Besøgsvennerne kan udfylde skemaet sammen med besøgsmodtageren. Herigennem gives råd om, hvordan man undgår brand i boligen.

Besøgsvennerne har herefter mulighed for at udlevere en gratis brandalarm til besøgsmodtageren. Der er i 2019 opsat 15 røgalarmer hos besøgsmodtagere.

Tryghedsopkald: I 2019 oplevede vi, at aktivitetslederen for tryghedsopkald måtte opgive at fortsætte dette fantastiske arbejde. Brugerne blev alle overgivet til Ældresagen. Det er ikke lykkedes at finde en ny aktivitetsleder for denne aktivitet.

Patientstøtterne: Aktiviteten ledes af Joan Petersen. Marianne Hertz måtte desværre stoppe som aktivitetsleder pga. sygdom. Sidst på året fik vi en ny frivillig, som gerne vil køres i stilling som aktivitetsleder. Der er nu 5 afdelinger med i projektet. Gruppen tæller 27 frivillige, som er en fremgang på 5 nye frivillige. De kommer på de 5 afdelinger mellem 2-4 gange om ugen. Der er et godt samarbejde med Region Sjællands frivilligkoordinator. Afdelingerne, som får besøg, melder tilbage, at personale og patienter er glade for Røde Kors-besøgene.

Patientstøtter, Akuthuset: 25 frivillige arbejder under ledelse af Nona i venteområdet i Akuthuset på Slagelse Sygehus. De støtter og hjælper ventende patienter og pårørende ved Skadestuen, Akutindlæggelsen og Lægevagten. De tre instanser melder tilbage, at de er utrolig glade for de frivilliges tilstedeværelse i perioderne omkring kl. 16:00 til 20:00, hvor der typisk er spidsbelastning i Akuthuset. Man har forgæves forsøgt at få en sparringspartner til Nona.

Patientguider: En ny aktivitet på Slagelse Sygehus. Guide-funktionen hjælper besøgende på sygehuset med at finde vej til den rigtige afdeling og hjælper også patienter med at finde rundt, når de skal til forskellige undersøgelser. Vi arbejder på at få lavet små kort med guidetelefonens nummer således, at afdelingerne kan tilkalde en guide, hvis en patient føler sig utryg ved at begive sig ud i gangene på sygehuset. Guide-funktionen har nu kørt et år, og der er lutter gode tilbagemeldinger fra sygehusets personale. Gruppen består nu af 16 frivillige. Guiderne ledes af Susanne Nielsen og Bente Worm.

Patientstøtter i PAM. I eftersommeren 2019 fik vi en henvendelse fra Psykiatrihospitalet i Slagelse om at oprette en patientstøttegruppe til deres venterum ved Psykiatrisk Akut Modtagelse (PAM). Bestyrelsen tog en beslutning om at lave et pilotprojekt på PAM. Dette arbejde har optaget os en hel del, og i 2020 sætter vi projektet i gang.

Vågetjenesten: Vågetjenesten i Slagelse består nu af 27 frivillige, som i 2019 har været kaldt ud til 149 opgaver af samlet varighed på 1.196 timer. De våger på alle kommunens plejecentre, i Hjemmeplejen og på Regionssygehuset i Slagelse samt hjemme i private hjem. De har haft en vågeopgave på Agersø, som varede en hel uge. Vågetjenesten ledes af to stærke kvinder, nemlig Solveig og Connie.

Familienetværket: Der har gennem 2019 været 9 familier med tilsammen 28 personer med i gruppen. Der er 10 frivillige. Gruppen ledes nu af Birthe Munk sammen med Tina Schultz. Der har i løbet af året været en del aktiviteter som bowling og forskellige hobbyaktiviteter. Der hersker ikke tvivl blandt de frivillige om, at de gør en forskel for brugerne. Man har gennem året deltaget i forskellige møder og kurser. Netværksmøde og Årsmøde for Familienetværk, MIP. Den svære samtale, mental sundhed og rollen som frivillig i det sociale arbejde.

Søndagscaféen: Søndagscaféen er et tilbud for ensomme. Der afholdes Søndagscafé sidste søndag i hver måned undtaget midt på sommeren. Søndagscaféen har gennem året haft et skiftende tilbud af underholdning. Der har i årets løb været afholdt 10 Søndagscaféer med i alt 118 besøgende i 2019.

Skoletjenesten: Der har i starten af 2019 været 3 Røde Kors klasser i Marievangens SFO. Aktivitetsleder Karen Rasmussen har i årets løb arbejdet på at få gang i nogle klasser, så ved årets slutning er der ingen Røde Kors klasser. Det er blevet yderst vanskeligt at få skolerne i tale. Alle i skolevæsenet er meget pressede med hensyn til tid og pensum.

Samaritterne: Gruppen består nu af 18 frivillige, hvilket er en nedgang på 3 frivillige. Yvonne Tømmerup er aktivitetsleder i gruppen. Samaritterne har været ude at arbejde 30 gange i løbet af 2019, enten på vagter i eget område eller på vagter hos andre afdelinger. I året, der er gået, har vi fået nye lokaler på Norgesvej. Vi har fået et samarbejde med korpslæge Lars Andersen, Lægedepotet, som er flyttet ind hos os. Samaritterne fik i 2019 en donation på 100.000,- kr. fra Trelleborg Fonden i samarbejde med Sydbank.

Integration: Aktiviteten består af 40 frivillige fordelt på de forskellige aktiviteter, det er en lille nedgang i forhold til 2018.

- Aktiviteten har samlet ca. 100 brugere, der fordeler sig i de forskellige aktiviteter, som gruppen tilbyder.

- Kolonihaven er en forårs- og sommeraktivitet, som er populær blandt nydanskerne.

- Lektiehjælp efter behov med enkelte brugere, hhv. i vores lokaler og på byens Bibliotek.

- Rådgivning er åben hver uge med hjælp til udfyldelse af skemaer og ansøgninger og forståelse af breve fra det offentlige. 6 frivillige holder gang i aktiviteten; de har hver uge et svingende antal rådgivningssager.

- Der er 30 nydanske familier, som har en kontaktfamilie. Gruppen af kontaktfamilier består af 27 danske familier. Hanne Lee og Per Mollerup arbejder ihærdigt på at få aktiviteten til at fungere godt.

Der har hen over året været arrangeret enkelte sociale arrangementer som f. eks. julefest.

Genbrug:

Genbrugsbutik Slagelse: I Rosengade har der været travlt gennem hele året. Der har været mange justeringer i det første år. Omsætningen på 2,7 mio. er et flot resultat. De 75 frivillige, med Peter Jensen i spidsen, gør en kæmpe indsats; de sorterer mere end 1 ton tøj pr. uge. Vi har i det forgangene år måttet sige farvel til Gerda Steinmüller, aktivitetsleder gennem mange år. Der er en god og stabil chaufførgruppe, som dagligt henter og bringer møbler samt tømmer tøjcontainerne foruden, at de servicerer butikken i Korsør.

Genbrugsbutik Korsør: Ledelsen består af Johnni Carlsen og Winnie Larsen i forening. Omsætningen er gået meget bedre end forventet, godt en halv million (531.288,- kr.) kom der i kassen. Personalegruppen består af 21 frivillige - der har været en lille afgang og tilgang af frivillige.

I-gruppen: Afdelingen har ikke støttet venskabsprojekter i 2019, da vores økonomi er koncentreret omkring tilbagebetaling af lån fra National Fond til oprettelse af den nye genbrugsbutik.

- Projekt ”Barnelandet” i Malawi Røde Kors støtter vi med et fast beløb på 1.560,- kr. til et barn pr. år.

Foredragsholdere: Der har i 2019 været holdt 7 foredrag med tilsammen 183 tilhørere. Foredragene fordeler sig på forskellige grupper som loger, menighedsplejen, skoler og andre foreninger. Foredragene har handlet om Røde Kors’ indsats generelt og studiebesøg i Hviderusland.

I samarbejde med Frivilligcentret i Slagelse og 7 andre foreninger (Diabetesforeningen, Gigtforeningen, FAKS Slagelse, Flex Team Slagelse, Kræftens Bekæmpelse, Hjerteforeningen og Arbejdsskadeforeningen AVS) har vi i efteråret kørt en foredragsrække på 3 foredrag under fællestitlen ”Det gode liv”. Dette var en stor succes; der var over 100 deltagere til hvert foredrag.

Førstehjælp: Afdelingens 7 aktive instruktører. De tilbyder alle former for førstehjælpskurser og introduktionskurser. 2 instruktør underviser mest i Ungdomsskolen.

Der er afholdt 16 kurser. Kurserne fordeler sig som følger: 14 færdselsrelaterede kurser til kørekort, 1 kursus for frivillige, 1 hjertestopkursus for fysioterapeuter hos Fysio Danmark. 199 kursister har således lært førstehjælp hos Røde Kors.

# Kommunikation:

# Landskontoret har nu besluttet, at kommunikation ude i lokalafdelingerne skal betragtes som en egentlig aktivitet, og der skal findes en aktivitetsleder til at samle de forskellige dele som pressemeddelelser, annoncer, hjemmeside, Facebook og nyhedsbreve under én aktivitet.

PR: Per Christensen har i det forløbne år taget hånd om pressemeddelelser og artikler.

Nyhedsbrevet: Nyhedsbrevet blev udsendt til de frivillige samt andre interesserede 11 gange i 2019, og det er et nyhedsbrev hver måned undtaget juli, hvor redaktøren er på ferie. Nyhedsbrevet sendes ud til aktivitetslederne, som så spreder det i deres netværk af frivillige. Ligeledes er der et stigende antal medarbejdere på Landskontoret, som modtager nyhedsbrevet. Nyhedsbrevet lægges også ind på Slagelse Røde Kors’ side på "Mit Røde Kors".

Hjemmesiden: Hjemmesiden fungerer fint efter justering af småfejl. Dog er det et stort problem, at Landskontoret ikke har fjernet den gamle hjemmeside, og at man derfor benytter forkerte telefonnumre, når man skal have fat i Røde Kors i Slagelse.

Afdelingens Facebook-side vedligeholdes med de vigtigste oplysninger om Røde Kors’ aktiviteter. Der er kommet flere brugere til i løbet af året, men vi kunne godt ønske os lidt mere debat på siden. Afdelingen råder over 5 Facebook-sider, nemlig:

-afdelingens egen Facebook-side

- Genbrugsbutikken i Slagelse har fået deres egen Facebook-side

- Samaritterne har også deres egen Facebook-side

- Patientstøtterne på Akuthuset har deres egen Facebook-side

- Integrationsgruppen har deres egen Facebook-side.

Ungdommens Røde Kors: Samarbejdet med den lokale gruppe af Ungdommens Røde Kors har i 2019 kørt fint. Gruppen har 150 gange benyttet vore lokaler til møder og aktiviteter, og der er fin kontakt mellem bestyrelse/aktivitetsledere og Ungdommens Røde Kors. Ungdommens Røde Kors kører en Børnecafé på Børneafdelingen på Slagelse Sygehus. De har værestedet for unge "Plexus", som holdes her i lokalerne, Børnemadklub, Lektiehjælp på Biblioteket, Kulturklub her i Jernbanegade samt mange andre ad hoc events.

Jeg vil slutte denne årsberetning af med at takke bestyrelse og alle afdelingens frivillige. Uden det store arbejde de frivillige lægger i afdelingen og uden vore trofaste medlemmer, sponsorer og samarbejdspartnere kunne vi slet ikke præstere det resultat, vi her har fremlagt.

Til sidst også en tak til Landskontoret og regionskonsulenten for godt samarbejde og støtte til afdelingen i det forgangne år.

P.b.v.

# Mogens Aaby

# Formand

# Røde Kors Slagelse